ऐसी जीवंतता और जिजीविषा से भरा था हमारा बैच | समय के साथ हमारे ग्रुप के सभी मित्र जीवन में सुव्यवस्थित होते गए इसका एकमात्र कारण विद्यार्थी जीवन में गुरुजनों के आशीर्वाद का प्रचुर मात्र में मिलना ही था | आज भी हम एक – दूसरे के साथ जुड़े हैं क्योंकि अतीत की मोहक स्मृतियों से हम अबतक बंधें हैं | एक लम्बे अंतराल के बाद पद्मश्री डॉ. उषाकिरण खान द्वारा संस्थापित “ आयाम “ के वार्षिकोत्सव में आयोजित साहित्यिक कार्यक्रम में प्रो.राम वचन राय से मुलाक़ात हुई , अपना परिचय दे जब मैंने छान्नापात्र का जिक्र किया उनके चेहरे पर परिचय की मुस्कान आ गई और हम सभी मित्र – शरदेन्दु , कर्मेंदु शिशिर , अविनाश चन्द्र मिश्र , अलका , मोहिनी सब उन्हें याद हैं , यह जानना सचमुच सुखद आश्चर्य था | स्मृतियों का तूफ़ान सा उठ रहा था दिमाग में , सोचती रही – क्या दिन थे वे भी – बेफिक्री के आलम से भरे ,हमारी खिलखिलाहट और हँसी से गूंजते दरभंगा हाउस के गलियारे .... उन दिनों दिल को कहाँ ये गुमां था कि कल को यही दिल शिद्दत से पुकार उठेगा ..... “ दिल ढूंढता है फिर वही फुर्सत के रात – दिन , बैठे रहें तस्सवुरे जानां किये हुए “ |